SKRIFTLIG FORESPØRGSEL E-2487/99

af Richard Howitt (PSE) til Kommissionen

(16. december 1999)

Om: Socialgeneraldirektoratets bidrag til udformningen af den offentlige indkøbspolitik

I hvilket omfang bidrager Generaldirektoratet for sociale anliggender til udarbejdelsen af den kommende meddelelse fra Kommissionen om offentlige indkøb og sociale aspekter?

Vil Kommissionen i lyset af den lov, som bystyret i Madrid har vedtaget, om at foretrække offentlige indkøb fra virksomheder, der har et godt ry med hensyn til ansættelse af handicappede, og den klage over loven, som sammenslutningen af byggevirksomheder, CNC, har sendt til Kommissionen, sikre, at det af meddelelsen klart fremgår, at en sådan positiv særbehandling fra en lokal forvaltnings side både er lovlig og bør fremmes?

I hvilket omfang vil Kommissionen i forbindelse med udarbejdelsen af meddelelsen foreslå incitamenter for virksomheder, der opfylder gode sociale, miljømæssige, arbejdsmarkedsmæssige kriterier og menneskerettighedskriterier i tredjelande, i tråd med Europa-Parlamentets beslutning (A4-0508/98)(1) om europæiske kriterier for europæiske virksomheder i udviklingslande: Etablering af en europæisk adfærdskodeks, der blev vedtaget den 15. januar 1999?

(1) EFT C 104 af 14.4.1999, s. 180.

Svar afgivet af Frederik Bolkestein på Kommissionens vegne

(4. februar 2000)

Omend målsætningerne bag direktiverne om offentlige indkøb hovedsagelig er af økonomisk art, findes der dog en lang række muligheder for at tage hensyn til også sociale målsætninger i forbindelse med det offentliges indkøb inden for rammerne af fællesskabsretten. De nærmere betingelser herfor er allerede anført i EU's grønbog og meddelelse om offentlige indkøb af 11. marts 1998(1). Kommissionen vil med henblik på at klarlægge de anvendte principper og nærmere redegøre for betingelserne for, at sociale prioriteringer kan finde anvendelse udarbejde en meddelelse, der vil blive vedtaget i løbet af år 2000.

For så vidt angår det af det ærede parlamentsmedlem anførte forslag til dekret fra bystyret i Madrid, henvises til Kommissionens svar på skriftlig forespørgsel nr. E-185/99 af Carlos Carnero Gonzalez(2). Det må imidlertid erindres, at det i henhold til de nuværende love er vanskeligt at tillade tildelingskriterier forbundet til virksomhedsstrukturen frem for til tilbuddets kvalitet. Det bør dog også nævnes, at der ikke er noget til hinder for, at den udbydende myndighed i udbudsbetingelserne anfører betingelser for udførelse

af kontrakten, der tager hensyn til forpligtelser af social art, under forudsætning af, at disse ikke virker diskriminerende over for bydende fra andre medlemsstater og at der bibeholdes en passende transparens (f.eks. at disse krav anføres i udbudsmeddelelsen eller i udbudsmaterialet) hertil kommer, at direktiverne om udbud giver mulighed for at udelukke bydende, der ikke opfylder deres forpligtelser i henhold til lovgivningen på det sociale område.

Komissionen vil i forbindelse med udarbejdelsen af det nye finansreglement, der er undervejs, indføre muligheden for at udelukke kandidater både hvis de ikke har opfyldt deres social forpligtelser samt i tilfælde af svig eller korruption, og dette vil være gældende både for de kontrakter, der udføres for Kommissionen samt for de, der finansieres med bidrag fra EU-budgettet.

(1) KOM(98) 143 endelig.

(2) EFT C 341 af 29.11.1999.